C 157/6
SL
Uradni list Evropske unije
3.5.2023
MNENJA
ODBOR REGIJ 153.
PLENARNO ZASEDANJE OR, 8. 2.
2023–9. 2.
2023
Mnenje Evropskega odbora regij – Napredek pri izvajanju ciljev trajnostnega razvoja (2023/C 157/02)
Poročevalec:
Ricardo RIO (PT/EPP), župan, Braga
EVROPSKI ODBOR REGIJ (OR)
1. poudarja, da so regije in mesta zavezani ciljem trajnostnega razvoja kot univerzalni zasnovi za pravičnejši, enakopravnejši, vključujoč, trajnostni in odporen svet, ter pomembni za trajnostno okrevanje Evrope in dolgoročno trajnostno rast; 2. poudarja dejavno vlogo, ki jo ima pri ciljih trajnostnega razvoja na evropski ravni.
Pomemben korak je bilo lansko sprejetje mnenja OR o uresničevanju ciljev trajnostnega razvoja do leta 2030, ki je bilo usklajeno s sklepi Sveta, sprejetimi junija 2021, in ki mu morajo slediti nadaljnji ukrepi; 3. opozarja, da se približuje polovica faze izvajanja Agende 2030, in poudarja, da so cilji trajnostnega razvoja koristni, zlasti za spodbujanje skladnosti politik in vključevanja na vseh ravneh upravljanja; 4. obžaluje, da so pandemija, vojna v Ukrajini, naraščajoča inflacija, energetska kriza v Evropi in drugi nedavni trendi prispevali k nazadovanju pri uresničevanju ciljev trajnostnega razvoja; poudarja svojo zaskrbljenost zaradi upada prizadevanj na področju podnebnih ukrepov in vse večjega tveganja revščine, zlasti med ranljivimi skupinami, ljudmi z migrantskim ozadjem in begunci; vendar ponovno izraža podporo temu, da se na ravni EU ter nacionalni, regionalni in lokalni ravni (glede na posamezne pristojnosti) ohrani osredotočenost na cilje trajnostnega razvoja; 5.
meni, da je mogoče vsa prizadevanja in pobude za reševanje kriz obravnavati tudi kot priložnost, da se prispeva k uresničevanju ciljev trajnostnega razvoja in mu da nov zagon; 6. potrjuje, da so cilji trajnostnega razvoja morebiti edini celosten načrt za prihodnost, ki bi lahko uravnotežil množico okvirov na vseh ravneh – Pariški sporazum, nacionalne načrte za okrevanje in odpornost v okviru mehanizma za okrevanje in odpornost, Konvencijo o biološki raznovrstnosti, evropski zeleni dogovor, Novo urbano agendo itd.; poleg tega poudarja celovitost in univerzalnost ciljev trajnostnega razvoja, ki zajemajo znanost, gospodarstvo, politiko, civilno družbo in vse državljane na vseh ravneh upravljanja; 7. poziva k večji angažiranosti EU in k splošni strategiji za uresničevanje ciljev trajnostnega razvoja; opozarja na vlogo in vire lokalnih in regionalnih oblasti ter na to, da v nacionalnih načrtih za okrevanje in odpornost žal niso omenjeni cilji trajnostnega razvoja in teritorialna razsežnost; 8. poudarja, da vse več mest in regij v Evropi cilje trajnostnega razvoja uporablja, da z njimi podpira svoje splošne strategije za rast in okrevanje, ter da je treba to teritorialno razsežnost vključiti v prispevek EU k vrhu OZN o ciljih trajnostnega razvoja, ki bo septembra 2023; meni, da bi morale nove strategije izvajanja ciljev OZN za trajnostni razvoj temeljiti na pristopu od spodaj navzgor, saj lahko lokalna in regionalna raven uporabita bolj vključujoč pristop tudi pri vključevanju različnih deležnikov na terenu;